पाएं अपने शहर की ताज़ा ख़बरें और फ्री ई-पेपरडाउनलोड करें
इसे दवा का अभाव कहें या इस भीषण आपदा में भी जीवन रक्षक दवा की कालाबाजारी कर अधिक रुपए कमाने की गलत मंशा। कारण चाहे जो भी हो, लेकिन कोरोना संक्रमण से लड़ने में सहायक जिस भी दवाई का नाम सामने आता है उसकी किल्लत हो रही है। बात चाहे एजिथ्रोमाइसीन की हो या विटामिन सप्लीमेंट की। ये दवाएं मेडिकल स्टोर से गायब हो रही है। एजिथ्रोमाईसिन, जिंक और विटामिन सी की गोलियां तो 80 प्रतिशत मेडिकल स्टोरों से गायब हो चुकी हैं। कोरोना के लिए सुझाए गई दवा आईवर्ममिटिन भी आसानी से नहीं मिल पा रही है। दवा लेने के लिए बाजार निकले लोग बिना दवा लिए ही लौट रहे हैं। जिम्मेदार इस संकट से अनभिज्ञ बने हुए हैं। माना जा रहा है कि समय रहते इस ओर ध्यान नहीं दिया गया तो मौके का फायदा उठाते हुए दुकानदार मनमानी दाम वसूलना शुरू कर देंगे। कोरोना संक्रमण एक बार फिर से बढ़ रहा है। लोग संक्रमण को लेकर भयग्रस्त दिखने लगे हैं। सरकार ने भी विभिन्न माध्यमों से विज्ञापन देकर होम आइसोलेशन में रह रहे कोरोना मरीजों को पांच दवाइयां लेने की सलाह दी है। इसके बाद इन दवाओं की जबरदस्त किल्लत हो गई है। शरीर की रोग प्रतिरोधक क्षमता को बढ़ाने के लिए विटामिन सी की गोलियों की डिमांड बढ़ गई है तो मेडिकल स्टोरों पर एकाएक इसका अभाव बताया जाने लगा है।
थोक विक्रेताओं के यहां से ही यह दवा नहीं मिल रही
शहर में मेडिकल स्टोर संचालित कर रहे दुकानदार का कहना है कि विटामिन सी की गोली मिल नहीं पा रही है। सामान्य दिनों में 20 से 22 रुपए पत्ता बिकता था। गोली के पैकेट दुकान में काफी दिनों तक रखे रहते थे, लेकिन अब हमारे यहां नहीं है। दुकानदार के लेवल पर कालाबाजारी जैसी समस्या नहीं हैं। थोक विक्रेताओं के यहां से ही यह दवा नहीं मिल रही है। थोक की दुकानों से कई बार इसकी मांग की गई, लेकिन वह आपूर्ति नहीं कर रहे हैं।
एजिथ्रोमाइसिन की जगह अरिथ्रोमाइसिन की गोलियां दे दी
हिसुआ बाजार में लगभग 90 प्रतिशत मेडिकल काउंटरों से एजिथ्रोमाईसिन गायब है। एक कोरोना मरीज के परिजन रविवार को दिन भर इस मेडिकल से उस मेडिकल घूमते रहे, लेकिन एजिथ्रोमाईसिन नहीं मिली। हद तो यह हो गई कि नवादा रोड में संचालित एक दुकानदार ने एजिथ्रोमाईसिन की जगह अरिथ्रोमाईसिन की गोलियां दे दी। यह दवाई घाव आदि के इंफेक्शन की है। मेडिकल संचालकों का कहना है कि बड़ी कंपनियों की दवा तो पहले ही शॉर्ट हो गई है अब लोकल कंपनी की दवाएं भी बड़ी मुश्किल से मिल रही है।
लोगों की हड़बड़ी से बिगड़ रहे हालात
बढ़ रहे संक्रमण व अस्पतालों की हालत को देखते हुए लोग डरे हुए हैं। ऐसे में हर कोई कोरोना से बचने के लिए कोई कसर बाकी नहीं रख रहा है। इम्युनिटी बढ़ाकर सब बचने की कोशिश कर रहे हैं। लोगों की इसी हड़बड़ी से बाजार का हाल खराब हो गया है। विटामिन की गोलियां बाजार से आउट आफ स्टाक हो गई हैं। खासकर विटामिन सी और जिंक गोलियां नहीं मिल रही हैं। गोलियों की तलाश में लोग दर-दर भटक रहे हैं। दवा के कुछ ठोक विक्रेता लोगों की है बड़ी का फायदा उठा कर अधिक कमाने की कोशिश में लगे हैं। दवा को आउट ऑफ स्टॉक बता कर रिटेलर को अधिक कीमत पर दवा बेची जा रही है।
अफवाह में मत पड़ंे, फल और पौष्टिक आहार लें
अस्पतालों में दवाओं की भरपूर स्टॉक है। विटामिन सी को लेकर अफवाह बनाई जा रही है। विटामिन सी की गोली किसी को बचाने की गारंटी नहीं है। मेडिकल स्टोर पर विटामिन सी की गोलियां नहीं मिल रही हैं तो घबराइये नहीं। रोग प्रतिरोधक क्षमता बढ़ाने के लिए फलों के रूप में अच्छे विकल्प मौजूद हैं। नींबू, आंवला, संतरा व मौसम्मी जैसे फलों का सेवन कर स्वस्थ रहा जा सकता है। यह फल विटामिन सी के अच्छे स्त्रोत हैं। मास्क पहने, लोगों से दूरी बनाएं, जितना हो सके घर से काम निकले।
डॉ. अखिलेश कुमार मोहन, सिविल सर्जन, नवादा
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva zho_Hant eng_Latn